สภานิติบัญญัติแห่งชาติ พิจารณารายงานการศึกษา เรื่องนโยบายและแนวทางการส่งเสริมให้มวลชนออกกำลังกายและมีส่วนร่วมในกิจกรรมการกีฬา
การประชุมสภานิติบัญญัติแห่งชาติ หรือ สนช.  ในเวลา 10.00 น. วันนี้ ( 3 ส.ค.) มีนายพีระศักดิ์ พอจิต รองประธาน สนช. ทำหน้าที่ประธานการประชุม พิจารณารายงานการศึกษา เรื่องนโยบายและแนวทางการส่งเสริมให้มวลชนมีการออกกำลังกายและมีส่วนร่วมในกิจกรรมการกีฬา ที่คณะกรรมาธิการพิจารณาเสร็จแล้ว โดย นายตวง อันทะไชย ประธานกรรมาธิการฯ กล่าวว่า หลังจากคณะกรรมาธิการฯ ได้ศึกษารายงานดังกล่าว พบว่า กระบวนการจัดการส่งเสริมให้ประชาชนได้มีส่วนร่วมในการออกกำลังกาย มีปัญหาหลายอย่าง อาทิ การดำเนินงานและกลุ่มเป้าหมายที่เกี่ยวข้องกับหน่วยต่างๆ ต้องนำนโยบายไปสู่แผนปฏิบัติ และการทำงานร่วมกันไม่มีประสิทธิภาพเท่าที่ควร, มีการเปลี่ยนแปลงผู้บริหารหรือผู้นำของหน่วยงาน ทำให้มีผลต่อการจัดกิจกรรม, งบประมาณที่ได้รับการจัดสรรไม่เพียงพอ ไม่สอดคล้องกับนโยบายของภาครัฐ คณะกรรมาธิการฯ จึงจัดทำข้อเสนอแนะในรายงาน ซึ่งหน่วยงานระดับนโยบายและขับเคลื่อนแผนงาน ต้องบูรณาการสร้างความร่วมมือในกิจกรรมดังกล่าวอย่างสม่ำเสมอ สอดคล้องกับนโยบายแห่งรัฐ แผนยุทธศาสตร์ที่ 2 แผนการกีฬาแห่งชาติฉบับที่ 6, นำค่าดัชนีมวลกายปกติ เป็นฐานการกำหนดแผน และเป้าหมายในการออกกำลังกายของประเทศ ภาครัฐส่งเสริมความร่วมมือภาคเอกชน ส่งเสริมให้มวลชนออกกำลังกาย และมีส่วนร่วมกิจกรรมกีฬามากขึ้น รวมทั้งกระทรวงการท่องเที่ยวและกีฬา ต้องติดตามประสานงานระดับพื้นที่ หรือระดับต่างๆ ในพื้นที่อย่างต่อเนื่อง นำปัญหาอุปสรรคไปสู่การแก้ไข พร้อมปรับเปลี่ยนรูปแบบบริหารจัดการ และโครงสร้างกระจายอำนาจให้พื้นที่มีความคล่องตัว พัฒนารูปแบบการออกกำลังกายให้มีคุณภาพ และความสนใจเพิ่มขึ้น

นอกจากนี้ ผู้นำหน่วยงานหรือองค์กร ควรเป็นตัวอย่างในการสร้างแรงจูงใจ และควรกำหนดเป็นนโยบายของรัฐจะต้องมีการออกกำลังกายเพื่อสุขภาพเป็นนโยบายระดับชาติ ให้องค์กรปกครองส่วนท้องถิ่นและองค์การบริหารส่วนจังหวัดจัดพื้นที่การออกกำลังกายให้ประชาชนเข้าถึงมากขึ้น